Участва в българската делегация, подписала на 28 юли 1913 г. Букурещкия мирен договор, оформил резултатите на Междусъюзническата война и останал в обществената памет под името Първа национална катастрофа. През есента на същата година продължава работата си в посолството в Букурещ като първи секретар. Напуска Румъния при влизането ѝ в Първата световна война през лятото на 1916 г. Между 1916 и 1918 г. е първи секретар в посолството в Цариград. Придружава чужди журналисти, отразяващи настъплението на българската армия в Добруджа, и за кратко служи в щаба на генералгубернаторството на окупираната Румъния в Букурещ.